Proteas vou ná Hamza se 50-tal in Ranchi | Netwerk24
Deur Tinus van Staden 21 Oktober 2019 08:49
Zubayr Hamza se vreeslose kolfwerk was omtrent al hoogtepunt op dag drie van die Proteas se derde toets teen Indië. Foto: Isuru Sameera Peris/Gallo Images
Toe dit Indië Maandagoggend op dag drie van die derde toets slegs vier aflewerings geneem het om die Protea-kaptein, Faf du Plessis, uit te kry, het 'n mens nog 'n vernederende sessie begin vermoed.
Hamza (62) en Bavuma (32) het die telling van 16/3 tot 107/4 gevoer en 'n mens wou-wou begin opgewonde raak oor 'n tikkie goeie nuus. Toe boul Ravindra Jadeja (2/12) vir Hamza skoon. 'n Boulbeurt later word Bavuma gestonk om vir Shahbaz Nadeem (1/7) sy eerste toetspaaltjie te gee en Suid-Afrika steier op 107/5.
Die debutant Heinrich Klaasen (6) is tien minute voor die middagete ook deur Jadeja skoongeboul.
George Linde (10*), wat ook sy buiging maak, sal ná die middagete saam met Dane Piedt (4*) met Suid-Afrika se eerstebeurttelling in Ranchi op 129/6 voortkolf. Dit is steeds 368 lopies agter Indië se eerstebeurttelling van 497/9 en die bal begin nou mooi draai.
Suid-Afrika gaan dié toets weer goed verloor, maar wat wel bemoedigend was, was die vreeslose kolfwerk van Hamza. Sy tegniek en temperament is puik. Ditto sy ingesteldheid en hy het sy 50-tal met 'n ses van Ravichandran Ashwin se boulwerk bereik. Hy het ook 'n paar sierlike kaphoue vir vier van die draaiers af geslaan.
Buiten Hamza se kortstondige pragbeurt, is daar egter maar min vir Du Plessis en sy span om oor opgewonde te word.